Onderwyser kan terug skool toe ná vals rassismeklagArgieffoto ter illustrasie. (Foto: ArtTower/Pixabay) ’n Pretoriase onderwyseres kan op 1 Augustus terugkeer na die hoërskool waar sy al langer as ’n dekade lank skool gee nadat sy valslik van rassisme beskuldig, geskors en in September verlede jaar onbillik afgedank is. Dié saak is deur die vakbond Solidariteit namens Anneke Smit gewen. Daar is ook bevind dat Smit skadevergoeding moet ontvang vir die tien maande wat sy nie kon werk nie. Smit (49), wat lewenswetenskappe in Afrikaans en Engels by ’n hoërskool in die noorde van Pretoria gee, is in 2019 deur ’n gr. 11-leerder van rassisme beskuldig nadat sy die woord “polisiemannetjie” in die klas gebruik het. Die leerder het beweer dat Smit haar ŉ “police monkey” genoem het. Smit het Dinsdag aan Maroela Media verduidelik dat sy destyds ŉ lid van die bestuur wou vra om na haar klas te kom aangesien daar in dié spesifieke klas “mos altyd ŉ polisiemannetjie benodig word”. Volgens Smit was daar in dié spesifieke klas uitdagings ten opsigte van dissipline met sommige leerders. Tot haar verbasing het een van die leerders dié betrokke dag opgespring, haar ma gebel en histeries aangevoer dat Smit haar ŉ “police monkey” genoem het. Smit en ander leerders in die klas het tevergeefs probeer verduidelik dat “polisiemannetjie” bloot ŉ Afrikaanse verkleiningsvorm van polisieman is. Die saak is by die departement aangemeld en het byna drie jaar lank gesloer voordat Smit in September 2021 afgedank is. In ŉ verklaring wat Maandag deur Solidariteit uitgereik is, verduidelik die vakbond dat Panyaza Lesufi, die Gautengse LUR vir onderwys, Smit se destydse appèlaansoek persoonlik van die hand gewys het. Tydens die verhoor by die Raad vir Arbeidsverhoudinge in die Onderwys (Ravo) is egter bevind dat die aanklag sowel as die prosedure rakende Smit se ontslag ongegrond was en daarom behoort sy in haar pos heraangestel te word. “Dit is verregaande dat ŉ onderwyser se lewe en werk onder haar uitgeruk is bloot omdat ’n vals klag van rassisme teen haar aanhangig gemaak is,” het Anlia Archer, organiseerder by Solidariteit se onderrigsektor, gesê. Archer meen daar is geen plek in die onderwys vir aanklagte van rassisme elke keer wat dissipline ter sprake is nie. “Kamma-rassisme kan nie die aanklag wees elke keer wat iemand ongelukkig is oor ŉ interaksie wat in die klaskamer plaasvind nie. In hierdie geval is ŉ hele gesin se lewe ontwrig deur een vals aantyging,” voer Archer aan. “Solidariteit veroordeel die manier waarop Smit ontslaan is en die gemak waarmee die ongegronde aantygings deur die owerhede by die onderwysdepartement aanvaar is ten sterkste. Dit is ’n sensitiewe saak dat iets eenvoudig, wat daagliks in klasse reg oor die land gebeur, verkeerdelik verdraai is in ’n aantyging wat iemand se hele lewe kon verwoes. Ons begeef ons op uiters gevaarlike terrein as ons aan kinders die mag gee om ’n onderwyser se jare lange loopbaan met een vals aantyging te kan beëindig.” Smit sê sy is dankbaar dat die saak afgehandel is en vir die oorwinning wat Solidariteit behaal het. Haar wens is dat dit vir ander onderwysers die hoop sal bied dat daar wel oplossings en ondersteuning is wanneer só iets gebeur. “Ek dink baie mense sal wil gaan lê – ek wou self gaan lê en opgee. Maar daar is hoop.”